গঙ্গাসাগর মেলা প্রাঙ্গণে অস্থায়ী ছাউনিতে বিধ্বংসী আগুন

দক্ষিণ ২৪ পরগনা: গঙ্গাসাগর মেলা ২০২৬ (Gangasagar Mela 2026) শেষ হয়ে গেলেও অঘটনের ছায়া কাটছে না সাগরদ্বীপে (Sagardwip)। মেলা শেষ হওয়ার পর ফের ভয়াবহ অগ্নিকাণ্ডে চাঞ্চল্য ছড়াল গঙ্গাসাগরে (Gangasagar)। মঙ্গলবার দুপুরে গঙ্গাসাগরের ৩ নম্বর স্নানঘাট সংলগ্ন রাস্তায় অস্থায়ী ছাউনিতে আচমকাই আগুন লাগে বলে স্থানীয় সূত্রে জানা গেছে।

মুহূর্তের মধ্যেই আগুন ভয়াবহ আকার নেয়। একের পর এক অস্থায়ী ছাউনি, খাবারের দোকান ও পসরা বাজার পুড়ে ছাই হয়ে যায়। আগুনের লেলিহান শিখা এতটাই তীব্র ছিল যে আশপাশের এলাকায় আতঙ্ক ছড়িয়ে পড়ে।

আরও পড়ুন: এআই-ছোঁয়ায় বদলে যাচ্ছে প্রতিমা! কালনায় ‘এআই-কিউট’ সরস্বতীতে চমক

প্রাথমিকভাবে জানা গিয়েছে, স্নানঘাট সংলগ্ন এলাকায় পুণ্যার্থী ও পর্যটকদের জন্য তৈরি করা অস্থায়ী ছাউনি ও দোকানগুলিতেই আগুন লাগে। অগ্নিকাণ্ডের সময় এলাকায় ব্যাপক ধোঁয়া ছড়িয়ে পড়ে, ফলে পরিস্থিতি আরও ভয়াবহ হয়ে ওঠে।

খবর পেয়ে দ্রুত ঘটনাস্থলে পৌঁছয় দমকলের একাধিক ইঞ্জিন। প্রায় এক ঘণ্টার চেষ্টায় দমকল কর্মীরা আগুন নিয়ন্ত্রণে আনতে সক্ষম হন। পাশাপাশি পুলিশ ও প্রশাসনের আধিকারিকরাও ঘটনাস্থলে পৌঁছে পরিস্থিতি সামাল দেন। আগুন নেভানোর কাজে স্থানীয় বাসিন্দারাও সহযোগিতা করেন।

আগুন লাগার সঠিক কারণ এখনও স্পষ্ট নয়। তবে প্রাথমিকভাবে অনুমান করা হচ্ছে, শর্ট সার্কিট অথবা রান্নার গ্যাস সিলিন্ডার থেকেই আগুন ছড়িয়ে পড়তে পারে। গোটা ঘটনার তদন্ত শুরু করেছে দমকল ও পুলিশ। ক্ষয়ক্ষতির পরিমাণ খতিয়ে দেখা হচ্ছে।

এই অগ্নিকাণ্ডে বহু ব্যবসায়ীর ব্যাপক ক্ষতি হয়েছে। ক্ষতিগ্রস্ত ব্যবসায়ীদের অভিযোগ, অস্থায়ী ছাউনিগুলিতে পর্যাপ্ত অগ্নিনির্বাপণ ব্যবস্থা ছিল না। আগুন লাগার পর দ্রুত ব্যবস্থা নেওয়ার সুযোগও তাঁরা পাননি। ইতিমধ্যেই ক্ষতিগ্রস্তরা প্রশাসনের কাছে ক্ষতিপূরণের দাবি জানিয়েছেন।

উল্লেখ্য, গঙ্গাসাগর মেলায় প্রতি বছর বিপুল সংখ্যক পুণ্যার্থী ও পর্যটকের সমাগম হয়। সেই কারণে অস্থায়ী দোকান ও ছাউনির সংখ্যা বাড়ে। তবে মেলা শেষ হওয়ার পর ফের এই অগ্নিকাণ্ডের ঘটনায় নিরাপত্তা ও অগ্নিনির্বাপণ ব্যবস্থা নিয়ে গুরুতর প্রশ্ন উঠতে শুরু করেছে। প্রশাসনের পক্ষ থেকে জানানো হয়েছে, ভবিষ্যতে এই ধরনের ঘটনা এড়াতে নিরাপত্তা ব্যবস্থা আরও কড়া করা হবে।