কবে থেকে শুরু গঙ্গাসাগর মেলা?

কলকাতা: আর মাত্র কিছু দিনের অপেক্ষা। নতুন বছরের শুরুতেই বসতে চলেছে গঙ্গাসাগর মেলা (Gangasagar Mela 2026)। বাংলার পাশাপাশি ভিন্‌রাজ্য থেকেও লক্ষ লক্ষ পুণ্যার্থীর ঢল নামে এই মেলায়। পৌষ সংক্রান্তি (Poush Sankranti) ও মকর সংক্রান্তিকে (Makar Sangkranti) কেন্দ্র করে গঙ্গাসাগর হয়ে ওঠে পুণ্যস্নান ও সাধুসন্তের মহামিলনক্ষেত্র।

প্রশাসন সূত্রে জানা গিয়েছে, ১০ জানুয়ারি থেকে ১৭ জানুয়ারি, ২০২৫ পর্যন্ত চলবে গঙ্গাসাগর মেলা। দক্ষিণ ২৪ পরগনার কপিল মুনির আশ্রম প্রাঙ্গণকে কেন্দ্র করেই এই আয়োজন। পুণ্যস্নানের জন্য সবচেয়ে গুরুত্বপূর্ণ সময় পড়ছে ১৪ জানুয়ারি সকাল ৬টা ৫৮ মিনিট থেকে ১৫ জানুয়ারি সকাল ৬টা ৫৮ মিনিট পর্যন্ত। মকর সংক্রান্তি শুরু হবে ১৪ জানুয়ারি দুপুর ২টা ৫৮ মিনিটে।

আরও পড়ুন : পারদ বাড়লেও কাঁপুনি কলকাতায়! উত্তুরে হাওয়া আর মেঘে কেন বেশি ঠান্ডা?

মেলা নির্বিঘ্নে সম্পন্ন করতে ইতিমধ্যেই প্রস্তুতি শুরু করেছে রাজ্য প্রশাসন। সোমবার মুখ্যমন্ত্রী মমতা বন্দ্যোপাধ্যায়ের নেতৃত্বে নবান্নে এক উচ্চপর্যায়ের বৈঠকে যাতায়াত, স্বাস্থ্য পরিষেবা ও নিরাপত্তা ব্যবস্থা চূড়ান্ত করা হয়েছে।

পুণ্যার্থীদের যাতায়াতের সুবিধার্থে পূর্ব রেল বিশেষ ট্রেন চালানোর সিদ্ধান্ত নিয়েছে। রেল সূত্রে জানা গিয়েছে, ১০ জানুয়ারি থেকে ১৬ জানুয়ারি পর্যন্ত শিয়ালদা ডিভিশনের দক্ষিণ শাখায় ১২৬টি অতিরিক্ত EMU লোকাল ট্রেন চালানো হবে। প্রয়োজন অনুযায়ী আরও বিশেষ ট্রেনও চালানো হতে পারে।

সড়ক ও জলপথে থাকছে বিশেষ ব্যবস্থা। প্রায় ২,৫০০টি বাস, ৩২টি ভেসেল, ১০০টি লঞ্চ ও ২১টি জেটির মাধ্যমে পুণ্যার্থীদের পরিবহণ করা হবে। নিরাপত্তায় মোতায়েন থাকবেন ১২ হাজার পুলিশ কর্মী, থাকবে বিপর্যয় মোকাবিলা বাহিনী, GPS ও স্যাটেলাইট নজরদারি।

স্বাস্থ্য পরিষেবার জন্য আশপাশের হাসপাতালগুলিতে ৫০০-র বেশি শয্যা, চিকিৎসক, নার্স, আইসিইউ, অ্যাম্বুল্যান্স ও ওয়াটার অ্যাম্বুল্যান্স প্রস্তুত রাখা হয়েছে। প্রশাসনের অনুমান, এ বছর ৪০ লক্ষের বেশি পুণ্যার্থী গঙ্গাসাগরে আসতে পারেন।