গঙ্গাসাগরে পুণ্যস্নান সেরে হৃদরোগে আক্রান্ত হয়ে মৃত পুণ্যার্থী, অসুস্থ ৩

কলকাতা: গঙ্গাসাগর মেলায় (Gangasagar Mela 2025) পুণ্যস্নান করার পর হৃদ্‌রোগে আক্রান্ত (Heart Attack) হয়ে মৃত্যু হল এক পুণ্যার্থীর। মৃতের নাম অবধেশ তিওয়ারি (৫৯)। তিনি উত্তরপ্রদেশের (Uttar Pradesh) বাছারপুর এলাকার বাসিন্দা। পাশাপাশি, তিন জন পুণ্যার্থীর অসুস্থ হয়ে পড়ার খবরও সামনে এসেছে। তাঁদের মধ্যে দু’জন উত্তরপ্রদেশের এবং একজন পশ্চিমবঙ্গের বাসিন্দা। বর্তমানে তাঁরা কলকাতার (Kolkata) হাসপাতালে চিকিৎসাধীন।

পুলিশ সূত্রে জানা গিয়েছে, শনিবার অবধেশ তিওয়ারি গঙ্গাসাগরে স্নান সেরে নামখানার যাত্রীনিবাসে ফিরে আসেন। রবিবার সকালে হঠাৎ অসুস্থ হয়ে পড়লে তাঁকে দ্রুত নামখানা হাসপাতালে (Namkhana Hospital) নিয়ে যাওয়া হয়। কিন্তু শেষরক্ষা হয়নি। হাসপাতালের চিকিৎসকেরা তাঁকে মৃত বলে ঘোষণা করেন। অন্যদিকে, উত্তরপ্রদেশের বাসিন্দা ঠাকুর দাস (৭০), রাজকুমার পাণ্ডে (২০) এবং পশ্চিমবঙ্গের বাসিন্দা মহারানী মণ্ডল (৮৫) গুরুতর অসুস্থ হয়ে পড়েন। তাঁদের এয়ার অ্যাম্বুল্যান্সের মাধ্যমে কলকাতার হাসপাতালে স্থানান্তর করা হয়েছে। বর্তমানে তাঁদের চিকিৎসা চলছে।

আরও পড়ুন: গঙ্গাসাগরমেলায় আগুন, ঘটনাস্থলে দমকলের দুটি ইঞ্জিন

চলতি বছর মকর সংক্রান্তির পুণ্যস্নান উপলক্ষে গঙ্গাসাগরে পুণ্যার্থীদের ঢল নামতে শুরু করেছে। রাজ্যের মন্ত্রী অরূপ বিশ্বাস (Arup Biswas) জানিয়েছেন, ১ জানুয়ারি থেকে এখনও পর্যন্ত প্রায় ৪২ লক্ষ পুণ্যার্থী মেলায় অংশ নিয়েছেন। প্রশাসন আশা করছে, গত বছরের তুলনায় এ বার আরও বেশি পুণ্যার্থী আসবেন।

পুণ্যার্থীদের সুরক্ষা ও সুবিধার্থে মেলা কমিটি বিভিন্ন ব্যবস্থা গ্রহণ করেছে। মেলাপ্রাঙ্গণে পর্যাপ্ত চিকিৎসক, প্যারামেডিক্যাল কর্মী, এয়ার ও ওয়াটার অ্যাম্বুল্যান্সের ব্যবস্থা রাখা হয়েছে। বাংলা, হিন্দি, ওড়িয়া, তামিল, তেলুগু, ইংরেজি এবং মরাঠি ভাষায় ঘোষণার ব্যবস্থা করা হয়েছে। পাশাপাশি, ১২টি অস্থায়ী জেটি, ১০০টি লঞ্চ, ৩২টি ভেসেল এবং ৯টি বার্জ পরিষেবা চালু করা হয়েছে। এবার মেলায় আগত পুণ্যার্থীদের জন্য বিশেষ আকর্ষণ হিসেবে থাকছে ‘বন্ধন’ নামে একটি শংসাপত্র। পুণ্যস্নানের স্মারক হিসেবে এই শংসাপত্র বিনামূল্যে বাংলা, ইংরেজি ও হিন্দি ভাষায় দেওয়া হবে।

দেখুন আরও খবর: